section_heading: Mourinho kao asistent
paragraph_text: Nakon što je napustio posao profesora tjelesnog odgoja, Mourinho je u rodnome gradu tražio načine kako da postane profesionalni trener. Tako je postao trener mlađih kategorija u klubu Vitória de Setúbal, početkom 1990-ih. Polako je počeo napredovati, te je prihvatio mjesto asistenta u klubu Estrela Amadora. Mourinho je žudio za većim izazovima. 1992. u Lisabon dolazi sir Bobby Robson kao trener Sportinga. Englez je tada tražio lokalnog trenera s dobrim poznavanjem engleskog jezika, i Mourinho je dobio posao prevoditelja.